Komission alkuperäinen ehdotus koski myyntiä pieneltä tai keskisuurelta myyjältä keskisuurta yritystä suuremmalle ostajalle.
Kauppatapadirektiivin mukaisesta soveltamisalasta sovittiin vasta käsittelyn loppuvaiheessa ja se perustuu lähinnä Ranskan markkinoiden rakenteeseen. Suomen elintarvikemarkkinat ovat kuitenkin erilaiset. Kauppatapadirektiivin mukainen liikevaihtoon perustuva luokittelu (enintään 2 milj.€, 2 - 10 milj.€, 10 - 50 milj. €, 50 - 150 milj.€ ja 150 - 300 milj.€) ei sovellu meille.
Suomessa kauppa on hyvin keskittynyttä. Tuottajat ja suurin osa teollisuuden ja ravitsemustoimintaa harjoittavista yrityksistä ovat alle 2 miljoonan euron yrityksiä. Nyt ehdotettu soveltamisala on yksinkertaisempi: tieto siitä, että ostaja on tavarantoimittajaa suurempi riittää.
Kauppatapadirektiivin mukainen malli myös rajaa soveltamisalan ulkopuolelle liikevaihdoltaan yli 350 miljoonan euron myyjät. Suomessa tämän rajan ylittää muutama kotimainen toimija sekä ylikansalliset yritykset. Näiden jättämistä kauppatapadirektiivin kieltojen soveltamisalan ulkopuolelle ei ole pidetty yhdenvertaisuuden vuoksi perusteltuna.